Република Србија
ГРАД ЛОЗНИЦА
ГРАДСКО ВЕЋЕ
Број: 06-2-12/19-II

Датум: 31.01.2019.год.

Л о з н и ц а
           Градско веће града Лознице на основу члана 56. Закона о локалној самоуправи («Службени гласник РС», број 129/07, 83/2014 –други закон, 101/2016 – други закон и 47/2018), члана 95. Закона о запосленима у аутономним покрајинама и јединицама локалне самоуправе («Службени гласник РС», број 21/2016),  и члана 73. Статута града Лозница («Службени лист града Лозница», број 8/2014), члана 27. Одлуке о Градској управи и члана 26-29. Одлуке о Градском већу («Службени лист града Лозница», број 20/2008), објављује

ЈАВНИ КОНКУРС
  - за постављање начелника Градске управе града Лознице, на период од пет година-

         Опис послова: организује, координира и усмерава рад Градске управе; предлаже Правилник о организацији и систематизацији радних места  у Градској управи, Градском правобранилаштву, стручним службама и посебним организацијама града Лознице; распоређује начелнике одељења; распоређује секретара и заменика секретара Градског већа на предлог градоначелника; одлучује о правима и обавезама из радно-правних односа запослених у Градској управи града , у складу са законом; решава сукоб надлежности између основних организационих јединица Градске управе; одлучује о изузећу службеног лица у Градској управи; подноси Скупштини града и Градском већу извештај о раду Градске управе; обавља и друге послове који су му Законом, Статутом и другим актима града стављени у надлежност.

       Посебни услови: стечено високо образовање   из научне области  правне науке у на  основним академским студијама у обиму од  најмање 240 ЕСПБ бодова, мастер  академским студијама, мастер  струковним  студијама, специјалистичким академским студијама, специјалистичким струковним студијама,  односно   на основним студијама у трајању од најмање четири године, или специјалистичким студијама на факултету, положен државни стручни испит  и  најмање пет  година радног искуства у струци.
     Општи услови: да је пунолетан држављанин Републике Србије;  да није правоснажно осуђиван на безусловну казну затвора од најмање шест месеци; да му раније није престајао радни  однос у државном органу, односну органу аутономне покрајине или јединице локалне самоуправе, због теже повреде дужности из радног односа.
   Стручна оспособљеност, знања и вештине које се проверавају у изборном поступку: познавање закона из области локалне самоуправе – Закона о локалној самоуправи, Закона о запосленима у аутономним покрајинама и јединицама локалне самоуправе, Закона о општем управном поступку , Закона о буџетском систему. Проверу стручне оспособљености, знања и вештина кандидата утврђиваће у усменом разговору Конкурсна комисија и евентуално стручна лица која ће се ангажовати за потребе комисије.  
 Место , дан и време када ће се спроводити изборни поступак: Са кандидатима чије су пријаве благовремене, допуштене, разумљиве, потпуне и уз које су приложени сви потребни докази и који испуњавају услове за рад на оглашеном радном месту, назначене вештине и знања биће проверени у просторијама Градске управа града Лозница  ул. Карађорђева бр.2. О датуму и времену спровођења изборног поступка кандитати ће бити обавештени телефонским путем, путем електронске поште или поштом, на бројеве и адресе које су навели у пријави.
Докази које кандидати прилажу уз пријаву на јавни конкурс: извод из матичне књиге рођених; уверење о држављанству( не старије од 6 месеци), диплома о стеченој стручној спреми; уверење о положеном државном стручном испиту за рад у државним органима                    (лице са положеним правосудним испитом уместо уверења о положеном државном стручном испиту за рад у државним органима достављају уверење о положеном  правосудном испиту);    
уверење да није правоснажно осуђиван  на безусловну казну затвора од најмање 6 месеци  (не старије од 6 месеци); за учеснике конкурса који су били у радном односу у државном органу, односно органу аутономне покрајине или јединице локалне самоуправе поред наведених доказа потребно је доставити и доказ да им раније није престајао радни однос у државном органу односно органу аутономне покрајине или јединице локалне самоуправе због теже повреде дужности из радног односа; доказ о радном искуству у струци о најмање пет година. Сви докази прилажу се у оригиналу или овереној фотокопији код јавног бележника, односно у Суду, Градској или Општинској управи (ако су оверени пре 28.02.2017.године).
Садржина пријаве на јавни конкурс: име и презиме кандидата; датум и место рођења; адреса становања; контакт телефон; краћа биографија; подаци о образовању; о врсти и дужини радног искуства са кратким описом послова на којима је кандидат радио; подаци о стручном усавршавању и посебним вештинама потребним за обављање радног места уколико их поседује (руковођење, комуникација и сл.). Пријава на конкурс мора бити потписана.
Трајање рада на положају : Радни однос на овом радном месту , односно положају, заснива се на мандатни период од 5 (пет) година.
Лице задужено за давање обавештења о јавном конкурсу: Гордана Стојановић, телефон: 015/879-279. 

Рок за подношење пријаве на јавни конурс: 15 дана од дана оглашавања. Рок почиње да тече наредног дана од дана оглашавања.
Адреса на коју се подносе пријаве на јавни конкурс: Пријаве за јавни конкурс подносе се Конкурсној комисији за спровођење јавног конкурса за постављање начелника Градске управе града Лознице на адресу, Градска управа града Лозница ул. Карађорђева бр.2, лично на шалтер писарнице, приземље Градске управе или препорученом пошиљком.
       Напомена: Неблаговремене, недопуштене, неразумљиве или непотпуне пријаве уз које нису приложени сви тражени докази, биће одбачене закључком Конкурсне комисије. Овај конкурс се објављује у публикацији „Послови“ и на званичној интернет страници града Лозница www.loznica.rs. У дневном листу „Ало“ објављује се обавештење о јавном конкурсу и званична интернет страница града Лозница на којој је конкурс објављен.

